khistorydata/jeongjo-sjw-relations huggingface dataset:
정조 16년
行都承旨李祖源疏曰伏以臣卽奉知申除旨天牌繼降義當竭蹶承膺而第伏見前承旨申耆徑出疏本以校理李普天疏中柳星漢凶疏後不言三司刋削之請有所自引至蒙恩遞臣亦其時三司中一也緘默玩愒未卽致討之罪臣方自訟之不暇堂疏雖未及賜批旣有以此自引者則臣之處義宜無異同其何敢以職名之已改晏然爲束帶趨朝之計哉玆敢冒犯違逋略陳短章伏乞聖明亟降威罰以昭法紀以安私分不勝幸甚臣無任云云答曰省疏具悉處義與前承旨申耆無異本職許遞
정조 16년
壬子閏四月初六日卯時上御重熙堂左副承旨入侍時左副承旨申獻朝假注書申龜朝記注官承膺祚記事官林景鎭以次進伏上命書校理李普天尹光普獻納朴奎淳批答上曰疏批盡下乎獻朝曰只有崔顯重疏耳上曰崔顯重姑難批答矣尹九宗佯狂虛實知得然後可以賜批矣尹九宗果狂乎獻朝曰尹九宗吏郞行公屬耳一夜之間忽稱狂疾未可信矣若非眞狂而爲星漢規避大論佯托狂疾則厥罪十倍於星漢矣上曰然矣佯狂出處是何等時也無曰大論雖推考罷職之罪爲所親佯狂則罪不容誅若非佯狂則雖推考不可言之者當被反坐之律其狂與不狂何以的知乎獻朝曰不難知矣一番査問則可以知之矣上曰問之非難而若果眞狂則問之時發出狂言此亦豈非難處乎獻朝曰臣決知其非眞狂矣上曰權坪之疏見之乎獻朝曰見之矣上曰何如獻朝曰似有旨意矣上曰林蓍喆之論吏判事何如獻朝曰若以吏判之見星漢私書後晩始陳疏爲非則吏判似當甘受而加以綢繆之目此則不然吏判豈有與星漢綢繆之理乎上曰後時之歎固有之而綢繆云云豈可成說乎如星漢者孰有與之綢繆者乎上命書傳敎曰都承旨之代政官牌招以在京無故人差出待下批牌招察任觀此坐不坐單子吏判以在外懸錄處義太過向來人言旣涉情外辭疏之稍後亦由於私書句語勿錄事還給之致在重臣道理但當付之無辯而已自郊尋鄕殆若自劃者然殊甚未安行吏曹判書金履素推考申飭上來獻朝曰星漢窮凶之罪尙不得一番嚴覈非但輿情之憤鬱何以解中外之疑惑乎惟願速賜處分矣上曰予心豈不及於承旨之心而然乎仍命退承史以次退出
정조 16년
行都承旨洪明浩坐直左承旨未差右承旨未差左副承旨未差右副承旨李喆模坐直同副承旨未差注書徐有聞病李海淸仕直假注書林漢浩仕事變假注書安廷善仕
정조 16년
藥房都提調朴宗岳提調鄭昌順副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 16년
李喆模啓曰大司憲趙宗鉉掌令李泰賢呈辭執義沈能翼傳旨未下掌令李柱延持平洪克浩金樂誠俱在外監察茶時之意敢啓傳曰知道
정조 16년
李喆模啓曰御營廳將官來言今日本廳軍兵日次私習云矣敢啓傳曰知道
정조 16년
傳于李喆模曰同副承旨入侍
정조 16년
李喆模啓曰臺啓之不得經宿啓下自是古例而今月初四日次對時憲府下諭啓辭見漏於入啓之中今始書入事體所在誠極未安不能檢察之失臣不勝惶恐而當該注書推考何如傳曰近來臺風無一事堅守古規竝與政院擧行而若此事未前聞萬萬駭然該房承旨罷職其後坐直承旨及傳敎謄入承旨遞差當該注書令該府拿問各別嚴飭以存古規以重臺體可也
정조 16년
傳于李喆模曰關東御史下去時已有筵敎而御史雖諦聽其能便宜擧行未可必須有更爲申飭可無未究之歎杆城一邑所捧屬於上供除非薦新所用外先自今年條爲先蠲免而如樂院納之不得不給代該院者亦令道伯條列狀聞事招致備郞傳于大臣卽爲分付御史及道伯
정조 16년
申龜朝拿處代以林漢浩爲假注書
정조 16년
兵曹口傳政事以南宮深爲薺浦萬戶
정조 16년
以全羅監司鄭民始狀啓多慶浦等負逋還穀實無準捧之道緣由馳啓事傳于李喆模曰多慶浦格浦難捧之穀旣甚些略勿徵事令廟堂分付
정조 16년
以江原道杆城等邑慰諭御史洪大協狀啓襄陽府被燒民戶看審後各樣停減諸條開錄事傳于李喆模曰狀請中不敢擅便云者不過數匹木卽爲蕩減至於墅氓之異於山村浦戶無可減之稅者自進供物件勿拘蠲免事令廟堂分付觀此狀語傳敎本意似未領會大中戶之雜役云者指身布外公私賦役之謂也小殘獨戶之一竝勿論云者新舊還與身役及雜役一竝勿論之謂而勿論卽謂勿徵也後錄條列以大中小殘獨戶混置於停退中者未免不審然則身布外公私之役亦不蠲免乎枚擧此意卽令行會
정조 16년
行大司憲趙宗鉉掌令李泰賢啓曰臣等卽伏見傳敎下者以日前下諭啓辭尙不書入至有注書拿勘承宣罷職之命臣等於此誠不勝惶愧之至凡臺臣傳啓後無論新舊旋卽書送於堂后例也臣亦伊目筵退卽地謄送必無獨漏之理而卽聞尙在府吏袖中以致經日不入云緣臣疎忽初不照檢伊後朝紙更不致察遂使莫重之臺啓有此屢日之稽滯事未前聞罪實在臣今何可諉諸下吏獨自晏然乎勢難仍冒臺次請令遞斥臣等之職答曰卿等亦難免不察之失爲先遞差
정조 16년
李喆模以兵曹言啓曰卽接廣智營入直哨官丁允泰手本則集春門北邊宮墻內眞木一株因風顚仆於墻上蓋瓦半間許脫落云不可無申飭晝察夜巡之意分付該營何如傳曰允
정조 16년
李喆模以訓鍊都監言啓曰集春門北邊宮墻內眞木一株因風顚仆於墻上蓋瓦半間脫落處晝察夜巡事自兵曹草記矣廣智營軍五名將校一人率領限修改間嚴加巡察之意敢啓傳曰知道
정조 16년
李喆模以義禁府言啓曰卽接月令醫員李禧俊手本則以爲時囚罪人具允德屢日滯囚風病猝發手足不能屈伸起動須人方有難保之慮云自前罪人病勢如此則有保放救療之規矣具允德保放之意敢啓傳曰知道
정조 16년
壬子閏四月初七日卯時上御熙政堂藥房入診同副承旨同爲入侍時藥房都提調朴宗岳提調鄭昌順副提調洪明浩同副承旨鄭益祚記事官李海淸假注書申龜朝記注官金良倜記事官林景鎭醫官金光國李敬培李惟鑑安昌禧以次進伏訖宗岳曰聖體若何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣宗岳曰醫官今方入來使之入診何如上曰置之可也卿等旣已入來故使之入侍有何稟達事乎宗岳曰別無可達者矣昨夜之雨庶有霈洽之望而只恨不足矣上曰昨夜有霈然之意今有霽意矣宗岳曰尙不快霽安知不繼此霔乎宗岳曰聞各道所聞則農糧絶乏事當加分而今則似盡分無儲置者矣上曰似或然矣宗岳曰極涉惶悚而向日賓對以懲討事齊聲仰籲未蒙允兪臣等不勝抑鬱矣雖於聖躬上有拶逼者猶曰誣上不道尤況關係何如惟願克從三司之請焉上曰再昨已諭矣予豈泛然思乎思非未盡而然矣大抵近來此輩一出而鞫一設世道人心一倍壞了予非難於誅討而然若如此則世道朝象不知落下幾層不亦難乎宗岳曰妖腰亂領必也鋤治然後世道可靖矣上曰事關莫重豈待卿等之言乎卿等見昨日因臺批星漢疏批中可謂近來無此作七字抹去之傳敎乎其時予闊略看過故書之如此到今大小章奏出後始知其如何故抹去耳昌順曰抹去七字之聖敎臣等莊誦欽仰而聖上反以壞世道爲慮不欲窮覈然如此窮凶絶悖之類若不明正典刑則世道因此而壞矣凶言與否鞫問然後可以知其虛實若置而不論則是豈國體乎上曰無論此事彼事若至此境則朝象何如宗岳曰人臣無將將則必誅惟願夬正王法焉明浩曰聖上雖以世道爲敎若不用法則是豈成說乎至今延拖則彝倫隳矣館學疏以爲對客凶言旣有其人云宜可一番問之矣昌順曰聞泮儒更有疏擧云矣若使如此不逞之徒公肆凶言而晏然自在則天下寧有是耶明浩曰前後凶賊種下生種變故層出殿下幾何閱歷乎若不鋤治則豈有寧靖之日乎宗岳曰在家凶言旣有向人說則其酬酢之人一番盤覈則必當次次綻露矣爲人臣子白日之下不道之言豈敢萌心發口乎不可不一問豈有如此憤痛之事乎惟冀淵然深思郭揮乾斷宜矣誠如藥房提調之言種下生種自無寧靖之日矣前以生道殺人爲敎今若痛治則活出幾箇人耶昌順曰旣有私室凶言則王章必嚴於此等處然後後世自無眩惑之慮矣明浩曰重臣之言誠然矣速賜允從宜矣上曰旣曰凶言則豈可掩置乎然所謂凶言如禁苑之說安知不道聽不道說乎此輩一出而必欲究問則世道壞矣大抵如此之輩不如不出然第恐爲無言之世矣世道正然後朝廷等級次次尊嚴尊嚴然後無此等事而今則次次卑下以世道以朝象言之一時刑政皆係於國體事面未知何以處之也宗岳曰殿下天耳天之所運行而爲春夏秋冬一轉移之間在殿下掌中矣若欲先正世道則必行誅討之典雖在堯舜之世亦誅四凶矣上曰雖如此未見世道之由此而正矣昌順曰世道有關於隄防而隄防不嚴故有此輩矣丙申以前似不出此輩丙申以後隄防解弛故下不畏上乾綱日壞以至於對客肆發凶言者矣上曰玉堂崔顯重疏不得賜批今可以下詢矣崔顯重斥尹九宗而辭意何如益祚曰以與星漢相親故牌不進於大論忽稱狂疾云矣上曰若以推考罷職之罪爲所親佯狂則十倍其罪病之眞假事之先後覈實然後可以賜批矣問於其鄕里乎問於其族黨乎未知何以則爲好也宗岳曰忽稱狂疾規避大論者罪不容誅勿論虛實究問則自可露矣上曰無曰大論雖小事豈稱狂病且佯狂在於何等時也宗岳曰若佯狂則其心所在有不可測矣上曰虛則雖推考不可實則死有餘罪惟其上款句語有心無心姑無論下此一等之律亦不暇論堂堂淸朝法從之臣如此此則可誅若無如此之事則當有反坐之律矣昌順曰若問於崔顯重則自可知之矣上曰崔顯重若聞浮言則奈何昌順曰忽稱佯狂果如其言則眞箇狂也上曰佯狂則其罪當誅此習一開則其弊有不可言大抵有犯黨逆之科者佯狂而規避則都無事矣寧有是理然此事如館錄之事査出豈不難乎館錄事若問於左相則左相豈有答乎凡事必須結者解之自卿善處之然後招來左相矣改錄則不可爲之集賢弘文之稱豈非可惜乎李潭事後錄中遭殫者有行公館職者乎昌順曰有安聖彬矣上曰一年再錄則不可明年欲與卿更欲爲之勿施其錄而更錄則左相必當追錄遺漏之人卿又何以爲之耶雖有安聖彬行公之例而卽今廉恥放倒若有飭敎則必當盡出矣不然則督出非不難矣咨且者此耳宗岳曰廉恥雖曰放倒豈有出脚之理乎上曰雖有人言金達淳之意何以知之錄中人皆䵝昧若問於金達淳則可以知之矣宗岳曰達淳豈出偏係之心乎用人之道分排猶不好況玉堂乎上曰達淳若出於互對之心則其不公可知當初以某某言之則都無事矣卿意雖出於自拔之意有違於相敬之道須與左相調劑不失和氣則好矣若無改錄之言則玉堂無處義之人乎宗岳曰雖無此言有不爲行公者矣上曰今若督出則不待一言而必出其人不足惜而官非可惜乎宗岳曰廉恥二字自上導率則必當有益於世道矣上曰近三十人玉堂中批古亦有之否昌順曰先朝無除授之規肅廟四十年亦無除授事矣副提學亦無除授之例曾在先朝權相一未爲玉堂而中批副學矣上曰未爲玉堂之人中批如嶺南金翰東則好矣一年再錄之人卿或得來則予當爲之矣仍命退諸臣以次退出
정조 16년
行都承旨洪明浩坐行左承旨李在學坐直右承旨未差左副承旨李喆模坐右副承旨未差同副承旨李壽咸坐直注書徐有聞病李海淸病假注書林漢浩仕直一員未差事變假注書未差
정조 16년
李喆模以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
李喆模啓曰大司憲掌令一員未差執義沈能翼傳旨未下掌令李柱延持平洪克浩金樂誠俱在外監察茶時之意敢啓傳曰知道
정조 16년
李在學啓曰禁衛營將官來言今日本營軍兵日次私習云矣敢啓傳曰知道
정조 16년
李在學啓曰御營廳將官來言今日本廳軍兵日次私習云矣敢啓傳曰知道
정조 16년
洪明浩啓曰今九日錦城尉家禫祭日遣承旨致祭事禮曹單子啓下矣何承旨進去乎敢稟傳曰右副承旨進去
정조 16년
洪明浩啓曰吏曹郞廳來言承旨有闕政事取稟傳曰前望單子入之待下批牌招察任承旨前望單子入之李在學丁範祖金履禧李壽咸落點
정조 16년
李壽咸啓曰假注書林漢浩時無職名令該曹依例付軍職冠帶常仕何如傳曰允
정조 16년
李壽咸啓曰事變假注書安廷善身病猝重勢難察任今姑改差何如傳曰允
정조 16년
洪明浩啓曰新除授右承旨丁範祖時在江原道原州地右副承旨金履禧時在忠淸道木川地竝斯速乘馹上來事下諭何如傳曰允
정조 16년
傳于洪明浩曰都承旨入侍
정조 16년
傳于李在學曰再明日次對進定於明日
정조 16년
傳于李在學曰明日當由弘化門展拜景慕宮該房知悉
정조 16년
李在學啓曰明日動駕時承旨不可不備員而右承旨丁範祖右副承旨金履禧俱在外合有變通之道何以爲之敢稟傳曰許遞政官牌招開政差出
정조 16년
李在學啓曰明日次對兩司當爲進參除在外疏批未下外未肅拜呈告人員竝待開門牌招何如傳曰允
정조 16년
李在學啓曰政官牌招開政事命下而吏曹判書履素在外參判參議俱未差何以爲之敢稟傳曰參判前望單子入之入之朴祐源落點
정조 16년
以京畿監司徐鼎修狀啓園所植木採木校吏等姓名開錄事傳于李在學曰園所所用不煩經費卽本意苦心也已有經費措處者何可取用於經費衙門乎所請萬數之外加一萬許貸而壯營儲留以供園務條限二萬兩輸送事卽爲分付該營及該道之意令備郞傳之後錄中園所植木各邑校吏之賞典遺漏者安山郡鄕任吳德魯龍仁縣將校崔龍福陽城縣將校朴泰興文周命安山邑吏李時春振威邑吏柳希祿柳元茂張秀弼等八人依已例竝帖加成給其餘之次秩邑校六人邑吏四人各木二疋布一疋之次邑校十九人邑吏六人等各木布一疋之次鄕任一人邑校二人邑吏六人各米五斗木一疋之次邑校一人邑吏二人各米四斗木一疋之次邑校二人邑吏一人各米三斗木一疋之次邑校一人邑吏二人各米三斗分等施賞木布及穀物亦依已例爲之事回諭帖加今日口傳下批與回諭及敎旨卽爲成送後微稟事該房知悉
정조 16년
以京畿監司徐鼎修狀啓園幸時外帑庫各樣物種及應下從便變通令廟堂稟處事傳于李在學曰本府之設置外帑以供園幸時各項所用者出於不煩民邑定火巢地界時田畓價猶令以壯營條許貸況此庫關於御用者乎依狀請特爲許貸亦以壯營錢取用事令備郞傳之卽爲分付該營該道
정조 16년
以京畿監司徐鼎修啓本園所植木時所入物力實數開錄事傳于李在學曰植木所用事面自別申飭該廳俾令會減於本府納條其餘所謂自備之數必不以實報來更令報來近於屑越第令依此卽爲除給事令廟堂申飭該道
정조 16년
尹弼秉以備邊司言啓曰頃因傳敎文城釐弊事及諸鎭簽丁分還之弊論理狀聞之意行會該道矣卽見黃海監司李敬一狀啓則以爲五山城則只有守堞軍官部將募軍等名色而其數不多元無闕額還穀則附近邑民城內居戶通同分受別無爲弊而但科外雜費無他措辦徵斂城民逃散相續城堞軍器公廨等修補之役例自所屬各邑擔當而蔑視鎭將不肯聽施以致關防疎虞之歎故自臣營發關申飭而若不別立科條嚴明定式則恐有襲謬之弊至於各鎭則軍政還穀收斂最是難支之弊而䔉山白峙軍額則有闕卽塡無所虛伍東里軍額未塡代者爲百餘名位羅文山闕額爲二百名或百餘名善積闕額爲二百名所已闕額爲三百六十一名文城闕額爲一百七十五名各自案付邑勿論邑鎭通同塡代而該鎭隨闕卽報兵營關飭該邑使之塡充如或遲滯時月守令論責定式施行而收斂一款無鎭無之革去科外濫徵則去者當聞風還集還多之弊不期祛而自祛凡係斂民之不正名色今方關飭帥臣査問邑鎭使之一竝革去還穀則東里䔉山從前以邑鎭民通瀜分給今不必擧論位羅文山白峙旣無爲弊依前分給鎭民善積所已文城所受偏多姑令遍分於邑鎭民稍待鎭民之還集更爲釐正事涉便宜請令廟堂稟旨分付矣本道五山城八鎭何鎭無弊何城無瘼當初判付辭意旣已照燭無餘不必更爲論列而今此道臣狀辭以還政軍政收斂等名目爲三大弊其所救弊之要還穀則使之遍分邑鎭民軍政則使地方官塡充闕額收斂則革罷不正名色以此欲爲還集之方外面見之其言誠似然矣廟堂亦當依此覆奏而以臣之見其中實有行不得者還穀之遍分邑鎭猶可以成說至於軍政則各鎭闕額多則近四百名少不下二百名左右當此閑丁極艱之時黃白虛名之弊八路同然今乃以二三百闕額使之塡充於一時則守令未知以何術應之得免罪責乎收斂則以帥臣狀本見之所謂戶役錢二兩零柴價錢二兩零生鷄馬草等名色乃是本鎭取用者而一竝革罷則所謂鎭將其將無食無柴無饌無馬而坐以官爲名寧有如許貌樣乎至於文書持者雇價鎭吏廳所用紙價新舊迎送馱價及其他零瑣名色皆不得不收捧民戶以致一年斂民至於十餘兩之多文城如此則他鎭可以旁照右項諸條俱非不正名色則決是不可革罷之事而今乃曰關飭帥臣一竝革去未知革去之後將欲給代乎抑不爲給代只令革去而猶可以保得鎭樣乎大凡爲民革弊之事以口而已以文而已觀瞻雖美實效全無其在務實之政臣不敢循例覆啓該道道臣從重推考其所區處之方更令一一論列馳啓後更爲稟處何如傳曰允使卿回啓者以狀語之太不着題嚴飭更卽修啓可也
정조 16년
尹弼秉以備邊司言啓曰以統制使李潤慶狀啓有草記稟處之命矣取見其狀本則以爲本營穀簿連因荐歉停退未捧數甚夥然目今所存爲二十二萬餘石而兩南船運會內外耗條與別餉耗及六千包移貿之租合以計之不過爲折租一萬七千一百三十一石零較諸應下不足之數爲一萬三千七百五十七石零故不得不犯用沿邑元穀自昨冬本道道臣將行裒益之政無論山沿只取耗條無犯元穀事成出節目云若於節目未成之前不足料需如不得變通則此甚罔措本道沿邑鎭所在京司句管穀合爲累十萬石而本營會外穀之在本道山郡者折租爲六千五十八石零以此互換取耗則耗爲六百五石零而如是措處不足之數猶爲一萬三千一百五十二石零此則以湖南所在本營會外穀折租十三萬五千四百八十九石零互換本道沿邑他衙門穀取耗添用則各樣耗條合爲三萬一千二百八十四石零可無支放不贍之慮而此不過文簿去來少無彼此相妨之端請令廟堂稟旨分付矣該營支放不足之弊前後登聞非止一二而朝家軫念亦不爲不至旣許餉耗矣又許貿穀矣又許湖運矣又劃作屯之資矣可謂隨請輒施而其所陳弊又復如此其在帥臣之體誠極未安所請中本道山郡穀六千餘石之互換沿穀均是本道之內數亦無多容或可許而至於湖穀十三萬餘石之換以本道沿穀恐有決不然者該營以統制三道之地分置營穀於三道者制置之意本自深焉今爲一時取耗之便都聚一道已乖舊法雖以本道事勢言之沿邑穀簿擧皆不敷若以十數萬石統穀互換以置則不但餘數之無幾統穀所在之邑爲弊多端此非帥臣盡行椎剝之政而然也無論卽其邑作錢與以穀運納民邑之弊自有不期然而然者況此十數萬石移換之後沿海之邑其將何以支堪乎想其事情大體卽然而此乃遙度之言不如更問本道而處之之爲宜以此狀辭關飭道臣往復停當互換穀簿或從他變通使之指一論列狀聞後稟處何如傳曰允
정조 16년
金孝建以兵曹言啓曰卽接廣智營入直哨官丁允泰手本則集春門北邊宮墻內眞木顚仆於墻上蓋瓦脫落處今已修改云矣晝察夜巡軍解送之意分付該營何如傳曰允
정조 16년
金孝建以訓鍊都監言啓曰因兵曹草記集春門北邊宮墻蓋瓦脫落處今已修改晝察夜巡廣智營軍五名還入直所將校解送之意敢啓傳曰知道
정조 16년
金孝建以訓鍊都監禁衛營御營廳言啓曰宣禧宮前新石橋上東邊石築今已畢役之意敢啓傳曰知道
정조 16년
吏曹判書金履素疏曰伏以臣性旣鈍滯跡又崎嶇涉世則觸處罣礙無事而受人齮齕苟非天地之仁日月之明臨之在上臣身薤粉亦已久矣集木之懼跬步憧憧結草之願寤寐耿耿乃者林蓍喆之疏聲罪狼藉遣辭危怕直驅臣於罔測之科豈料臣生際明時命道之畸薄若是其極耶噫嘻痛矣今此星漢逆變一則公肆詬罵一則專事誣逼殆振古之所未有所未聞而若其所由來則遠矣噫彼魯禧諸賊粵自戊己年間醞釀之不足至於交煽交煽之不足至於譸張千方百計無所不至至今思之魂夢驚噩窩窟未破根葉滋蔓逮至乙丙以後醞釀交煽譸張之習愈往愈甚熾於麟謙極於夏恭而星漢之窮凶情節如印一板矣嗚呼講筵掩抑之敎聞者擧袂欲廢蓼莪而星賊則提出不忍聞之說指斥不敢言之地泚筆譏訕極口詬罵此猶未飫於凶肚逆腸則又以馬園之自下遊燕變幻處所粧出虛影必欲誣逼聖躬眩惑群聽節節陰憯事事凶狡古今天下寧有是耶蓋其凶疏辭語上款下款外分兩截而中實一派此其用意豈非魯禧麟謙夏恭等劇賊種下生種護法傳神者乎噫見今義理晦塞彝倫斁絶詬罵誣逼至於上及而極矣輿討方張兪音尙靳此政主辱臣死沬血飮泣之時也如臣蟣蝨之賤遭罹罔極者固不敢自效於懲討之義而終若一直泯默昧然就死則孰爲臣導達於黈纊之前而狗彘亦將不食其餘矣噫彼星賊曾於數十年前與之相識而近年以來位齒相懸居住相左平居之寒暄旣闊常時之賀唁亦闕所識者惟是面耳設心之悖戾行己之陰譎豈臣所可得而知哉及其凶疏之出也臣心膽俱隕毛髮竝顫實不欲共戴一天亦豈忍更接其面而臣於玆事別有所萬萬隱痛按住不得者蓋此下款事譸張誣逼之計專以馬園燈夕之遊作爲欛柄苟究厥由罪實在臣臣與星賊素不相識則已不幸而旣與之相識則詰問其旨意痛辨其誣逼然後公以懲討私以斥絶卽是常情之所必出而事理之不容已者百回思量逢着無路免不得書以要見而書辭亦不過要見而已渠又梟性多黠狼毒愈憯逆覰臣意務實其事張皇爲辭閃忽其旨臣覽未過半尤不覺體粟髮豎直欲溘然而無知也揆以義理固當卽地陳達以效明張之義如臺言之爲者而私札遽徹或涉猥越加之驚魂靡定回旋不得以至諫啓纔發尺牘踵上斷斷寸衷不過如此此何嘗一毫彷彿於自辨之計哉若謂臣以見事昏謬全眛周旋只知猥越未卽聲討云爾則臣於前疏亦已冒死自訟人言之來固所甘心至若誣衊我聖上盛德掩翳我聖上情事架虛鑿空指無謂有之說卽星賊萬剮猶輕之窮凶情節也凡厥臣庶孰不欲手磔口臠則今乃白地立證勒加惡名歸之於與星賊始相關通終欲掉脫者然噫人之爲言胡至此極試以星賊凶書中論斥臣叱責臣者言之人非病風而喪性則豈有甘與攻己者往復綢繆以同歸於滅天綱壞人彝之極逆大憝者耶天神在上焉敢誣也此際憲臺懲討之啓攙入臣姓名乃以掩護不全諱等語聲罪轉益危怖前而有綢繆之目後而有掩護之稱人臣負此極罪雖欲自立於橫目之列其可得乎伏惟我殿下以父母之慈恢天日之明無微不照無幽不燭臺批之諄複特敎之丁寧開曉昭晣無復餘蘊雖使臣自明而自解實無以毫分加此雙擎百讀首以頓地崩迫覓死之中益不禁瞻天攢手之忱恩言縷肺血淚披面臣雖卽日滅死更無餘恨其何敢開喙掉舌重犯瀆擾之罪而第伏念人臣之被罔測之目陷罔測之地者從古何限而豈有如臣今日所遭者哉若使古人當此卽當刎頸剚腹以明區區之寸心而臣且濡忍徘徊苟延視息其亦冥且頑矣噫臣旣不幸而與星賊有舊面又不幸而與星賊有私札前不能逆覩其凶肚而斥絶後不能卽徹其凶書而嚴討之致使爲君父明辨之忱反歸爲人臣䵝䵢之科思之及此直欲無生殿下必欲拯濟而臣之身已坑坎矣殿下必欲灑濯而臣之名已汚衊矣俯仰高厚此何人斯其將生爲不忠之臣死爲不忠之鬼而天地父母之深恩隆渥更無圖酬之日則只有世世生生爲犬爲馬以效塵刹之報而已矣趁此縷喘未泯之前宜有腔血一暴之擧玆敢收拾心神泥首鳴號仍卽退伏田廬席藁俟命瞻望象魏有淚如瀉伏乞聖慈特垂哀矜俯賜照察亟降鈇鉞之誅以正稽討之罪雖死之日猶生之年臣無任泣禱血懇之至謹昧死以聞答曰省疏具悉諫長疏不待卿申暴之說及昭晣之敎而人皆曉然卿若與知於疏事則寧有折簡之招乎調謬之目可謂當句內不成說況憲啓中數語由於未識事實於卿心無怍則惟當付之一笑卿其勿辭上來行公
정조 16년
壬子閏四月初八日卯時上御重熙堂都承旨入侍時行都承旨洪明浩記事官李海淸記注官金良倜記事官林景鎭以次進伏訖上命書傳敎曰觀此諸道狀啓癘氣之尙不止息殊甚悶慮已賙窮救療之方纔有申飭諸道而京中則近果何如或有飢不能抵病而捐瘠之類乎判尹旣兼該廳堂上酌量事勢往復大臣論理草記事分付命退承史以次退出
정조 16년
行都承旨洪明浩坐左承旨申耆坐右承旨李喆模坐左副承旨安廷玹坐右副承旨尹弼秉坐直同副承旨金孝建坐直注書徐有聞病李海淸仕假注書林漢浩仕直事變假注書任㸁仕
정조 16년
景慕宮展拜罷後內閣政院玉堂藥房口傳問安答曰知道還宮後內閣政院玉堂藥房問安答曰知道
정조 16년
金孝建啓曰大司憲執義掌令一員未差掌令李柱延持平洪克浩金樂誠俱在外監察茶時之意敢啓傳曰知道
정조 16년
洪明浩啓曰吏曹參判朴祐源牌不進推考傳旨今方捧入而判書金履素在外參議未差開政命下之後如是違牌不卽擧行事甚未安參判更爲牌招何如傳曰勿施更爲牌招
정조 16년
李喆模啓曰臣以錦城尉家致祭進去下直之意敢啓傳曰知道
정조 16년
傳于洪明浩曰今日卽錦城尉禫祭日也親撰祭文旣令承宣往奠而典型日遠日泯事跡愈久愈彰大抵內有擎天之烈外有蓋世之勞惟都尉內外見之況仰念先朝鍾愛之特異何惜其孫之一命乎且曾有承傳錦城都尉孫朴齊一今日政除職如無見窠敦寧參奉一窠加設擬入事分付銓曹
정조 16년
洪明浩啓曰今日政新除授承旨竝待下批牌招何如傳曰允
정조 16년
金孝建啓曰合辭方張之時兩司無詣臺之員事甚未安今日政新除授臺諫竝待下批牌招何如傳曰允
정조 16년
有政吏批判書金履素在外參判朴祐源進參議未差都承旨洪明浩進啓曰判書金履素在外參議未差小臣獨政未安何以爲之敢稟傳曰仍爲之
정조 16년
吏批以尹弼秉申耆金孝建爲承旨以鄭存中爲大司憲姜忱爲執義金星甲爲掌令韓致應爲正言李亨元爲同義禁朴孝成爲吏曹正郞刑曹佐郞鄭文在工曹佐郞申大有相換漢學敎授二單南公轍鄭東榦以李周斌爲氷庫別檢李運行爲正言徐邁修爲工曹參議李鎭復爲同義禁洪允喆權以經任希澤爲引儀鄭昌期爲長興主簿朴齊一爲懿陵參奉
정조 16년
兵批判書李秉模病參判李鎭復入直進參議李濟萬病參知金載翼病左副承旨李喆模進以李鼎吉爲水原監牧官鄭珪爲南陽監牧官成國民爲順天監牧官金星白爲晉州監牧官僉知單朴海齊副護軍李泰賢副司直趙宗鉉徐龍輔李祖源林濟遠申獻朝副司正林漢浩竝單付
정조 16년
傳于尹弼秉曰大臣備局堂上引見
정조 16년
注書李海淸病代以鄭尙愚爲假注書
정조 16년
安廷善改差代以任㸁爲事變假注書
정조 16년
傳于洪明浩曰刑曹參判前望單子入之入之李在學落點
정조 16년
傳于洪明浩曰承旨前望單子入之入之安廷玹落點
정조 16년
洪明浩啓曰新除授承旨安廷玹卽爲牌招何如傳曰允
정조 16년
金孝建以吏曹言啓曰贈諡忠愍公閔垶延諡今月十三日定行於京畿通津地云矣敢啓傳曰知道
정조 16년
尹弼秉以備邊司言啓曰因慶尙監司鄭大容金海鳴旨島鹽田疊稅矯救之方論列馳啓有草記稟處之命矣鹽出一土而土與釜各有其稅則不特爲島民疊徵難支之弊在聖朝薄賦之政固所當恤而宮屯係是有土不可公然無稅馬位所關自別必當劃給代土而其所區處旣甚難便惟釜稅之特許蠲減在均廳所損不至大段於鹽民爲惠實爲莫大金海迎日兩邑鹽田釜稅依狀辭竝爲減給之意分付該道該廳何如傳曰允均廳事目雖曰至嚴此亦爲民祛弊固法信令之聖意而且來頭均廳如優足雖直減一年之稅亦可之敎記昔侍側之時尙有承聆者況兩邑鹽稅爲海民疊徵切痼之弊而創定法令之聖意又若此則今若膠守無變通之方是豈仰體之道乎況爲統閫支放量劃鹽盆之稅又況爲民權減乎兩邑鹽稅特許蠲免如是之後更以弊之一字登徹則道伯守令下義禁府重繩當斷不饒貸大抵均稅雖除操縱若前民豈蒙實惠此惟在卿敷說批答餘意拔例嚴飭之如何卿其知悉可也
정조 16년
李喆模以戶曹言啓曰內需司因寧嬪房手本以海西安岳郡所在該房康熙壬午買得蘆草場每年收稅三百兩錢而其後泥生漸多甲申爲始手本啓下定稅六百兩自本官成陳省上納事定式矣上項草場折半移劃造泡寺位田故本宮尤無成樣之路稅錢依前上納之意單子入啓而判付內有以此移報戶曹付之畿營査實果如其矣所告則相當代土自戶曹覓給亦或一道以此知悉擧行之命矣發關畿營査實則卽到回移內本道無以詳知故移文海西矣該道回移內枚擧該邑所報以爲今春京監金忠國打量時此蘆場與他各宮之元結有異所當竝爲移劃而旣云寧嬪房土地則全數量入亦涉迫切限折半移劃云而前郡守決折內本郡旣無可考可憑之文蹟而參互事理則其非帳付結折給明白無疑而前之三百兩收稅者今爲六百兩之說已著於民言次次泥生昭不可掩今此移劃事係莫重決不可仍循掩置依所告折半移劃而蘆場都數四十八結二十八負八束內南一半二十四結九負八束屬之本宮北一半二十四結十九負屬之造泡寺至登御覽成冊云云而取考該房文券則買得時該郡成冊中所載結數爲二十六結零矣今此造泡寺移劃結數本非元田係是泥生此等數外土地恐不必代土而至於今番南一半二十四結屬之本宮者比諸當初買得時結數則所減爲二結零此則事當給代而數亦零瑣竝今姑置之何如傳曰招致宮屬歲入足能相當於接濟則依草記施行否則論理回啓可也
정조 16년
李喆模以賑恤廳言啓曰西部京營庫契任掌金聲玉今月初八日本洞路傍得十餘朔遺棄女兒同里居金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 16년
尹弼秉以兵曹言啓曰卽接慶熙宮衛將牒報則玉堂近處枯柳木一株因風折落云令該所依例斫去之意敢啓傳曰知道
정조 16년
李喆模以漢城府言啓曰觀此諸道狀啓癘氣之尙不止息殊甚悶慮已賙窮救療之方纔有申飭諸道而京中則近果何如或有飢不能抵病而捐瘠之類乎判尹旣兼該廳堂上酌量事勢往覆大臣論理草記事命下矣今此特敎寔出矜恤之德意其在對揚之道固當奉行之不暇而第以事勢推之目今四郊出幕之病民都數不過爲一千七百餘名則比前年熾盛之時原數旣不滿三分之一其中已差向差爲千餘名且死亡之數通計數不過爲七十餘名矣大體今年所謂時氣症情與前判異輕者則五六日或七八日不汗而卽愈重者則或踰旬日而間多無節拍自差者旣非薰染之毒類殆似輪感之稍重死亡之不多良由於此今若區別其飢不抵病之類自該廳有賙賑之擧則已差向差而欲爲還入者不無希覬仍留之弊査出之際虛實相蒙勢所必至賙賑之節姑觀癘氣熾息與否隨時擧行恐爲未晩故往復于大臣則大臣之意亦如此矣敢啓傳曰知道
정조 16년
尹弼秉以訓鍊都監言啓曰今閏四月初九日景慕宮展拜時因兵曹節目金虎門軍三十名除出把摠金峻岳哨官兪鉉商率領侍衛金虎門軍五十名把摠柳晦源哨官劉繼潤領赴于隨駕營門屛門把守及閑曠處禁雜人次南營馬兵四十五名依例出用還宮後各還直所而竝待標信擧行之意敢啓傳曰知道
정조 16년
尹弼秉以訓鍊都監言啓曰依下敎司謁安福大今日習陣時從重決棍十五度之意敢啓傳曰知道
정조 16년
尹弼秉以御營廳言啓曰今閏四月初九日景慕宮展拜時依兵曹節目集春營入直軍五十名除出新營入直千摠申大坤領赴于禁衛營都領陣該入直哨官丁海翼率該哨標下軍七名仍爲入直東營入直軍三十名除出該入直把摠李仁默率領宮大門外把守屛門把守則東營入直騎士二十五人內除營直二人其餘二十三人嚴飭定送而竝待標信出用還宮後各還本處入直之意敢啓傳曰知道
정조 16년
大司憲鄭存中疏曰伏以噫嘻柳星漢一疏隱映陰憯不啻無禮於君上而已則臣之時居臺職緘默玩愒未效逐鳥雀之義者實是鷹鸇之不若也儒臣刋削之論猶屬末勘臣方愧訟之不暇何敢抗顔開口厭然爲息補之計而第拿鞫之請尙此靳允王章莫伸輿情愈激此時臣子又何敢言私義而廢公議也哉惟彼星漢之千罪萬惡前後盈車之牘臚列殆盡今不必架疊覶縷以煩宸聰而其所凶言雖止於誣逼聖躬尙不可一日容貸於覆載之間況其微意廢食等語尤何忍萌於心而登諸文字乎重臣批旨中言與跡俱綻擧皆誅討之敎有以仰大聖人欽恤之至意而古人於告君之辭一字之誤尙稱死罪至若禁苑駕前之說全然落空自歸捏造疑眩聽聞自陷大戮則其言其情破綻無餘眞贓畢露十目難掩有何疑難顧惜尙稽嚴訊也耶伏乞聖明亟允臺請設鞫得情夬正典刑以杜亂萌以洩輿憤焉臣於臺職從前難進之狀聖明業已俯燭矣今此所遭又添一膜鐵限除旨之下承膺無路天牌繼臨坐犯違傲分義虧損震越罔措伏願殿下亟降威罰治臣慢命之罪勘臣不言之失使懲討嚴而綱倫振焉臣無任屛營祈懇之至謹昧死以聞答曰省疏具悉不允情勢似然許遞
정조 16년
壬子閏四月初九日卯時上詣景慕宮展拜入侍時行都承旨洪明浩行左承旨李在學左副承旨李喆模同副承旨李壽咸注書李海淸假注書林漢浩記注官承膺祚記事官林景鎭直閣南公轍待敎徐有榘以次隨駕上具翼善冠衮龍袍乘輿出永淸門由弘化門詣月覲門前路命在學書傳敎曰昨日事專由司謁擧行之未瑩以致軍兵之眩於去就當該司謁出付訓局嚴棍後草記政院之不能提飭亦甚駭然當該承旨從重推考詣館前路降輿步過仍乘輿由觀旂橋入宮大門詣神門外降輿入就版位行再拜禮詣廟內奉審還詣齋殿少頃乘輿出齋殿宮大門詣館前路降輿上曰大司成率掌議入侍大司成金方行掌議沈厚鎭權晙以次進前上曰陞補幾抄爲之乎方行曰三抄爲之矣上曰近日泮儒食堂數爲幾何方行曰七十矣仍命掌議各奏姓名上曰適過前路故有此敎矣汝輩近日替行三司事章奏頗頻極欲嚴賜處分而賢關自別故未果矣敎方行曰士習可悶其不能矯正者大司成誠不得辭其責甚慨然矣此後申飭勿復如前可也仍步過乘輿在學啓曰輦路咫尺雜人甚多京兆不能檢飭極爲未安當該堂上推考警責何如上曰依爲之出擧條入弘化門建陽門協陽門還內諸臣退出
정조 16년
行都承旨洪明浩坐左承旨申耆坐直右承旨李喆模坐左副承旨安廷玹坐直右副承旨尹弼秉坐同副承旨金孝建坐注書徐有聞病李海淸仕假注書林漢浩仕直事變假注書任㸁仕
정조 16년
金孝建啓曰大司憲未差執義姜忱疏批未下掌令李柱延金星甲持平洪克浩金樂誠俱在外監察茶時之意敢啓傳曰知道
정조 16년
尹弼秉啓曰御營廳將官來言今日本廳軍兵日次私習云矣敢啓傳曰知道
정조 16년
洪明浩啓曰左副承旨安廷玹今日不爲仕進卽爲牌招何如傳曰允
정조 16년
傳于申耆曰左承旨右承旨右副承旨入侍
정조 16년
尹弼秉啓曰承旨入侍命下之後司謁誤傳至有右承旨詣閤之擧莫重傳命如是錯誤事極該然當該司謁令攸司科治何如傳曰爲先自本院科治
정조 16년
金孝建啓曰尹九宗事卽令有司詳覈以聞事命下矣禁府刑曹中以何司使之擧行乎敢稟傳曰爲先問啓於玉堂仍令該府該曹査實以聞可也
정조 16년
金孝建啓曰問啓事命下矣問于副修撰崔顯重處則以爲臣於尹九宗事竊有所萬萬駭痛附陳疏末仰請嚴勘矣今承問啓之命不勝惶恧之至九宗本以自中任使之爪牙爲世指目厥惟久矣有狂病者亦可以爲人爪牙乎以其仕宦言之出宰外邑遞歸未久伊後又出入臺閣有狂疾者可以作宰而銓曹亦豈有連擬臺閣之理乎今番除拜正言後出肅在於前月二十日其翌日又爲詣臺則其無病自可知之其後七八日柳星漢發啓之後忽聞有狂病之說所謂狂症不過大聲亂嚷毆叱院吏使不得近於門庭而已渠與星漢居旣隣比情又綢繆而不先不後病忽發於星漢疏啓方張之初者其所規避明若觀火佯狂之說擧世喧傳以臣僻巷聾瞽亦有所耳聞臣疏之初不爽實臣自信之且疾病之來雖曰人所難免而凡病皆有證形之莫掩者不病瘧者不可以僞寒而僞熱不病關格者亦不可以佯吐而佯瀉至於狂疾則異於是苟欲稱狂是誠在我昨日端正之士今日忽然胡叫而亂走則便謂狂人而可以自掩其心跡故自古此病獨有佯字之稱者蓋以此也此人從前從宦聽言觀貌原是平人而身爲行公時臺前無之症忽發於一夜之間云者其不出於佯狂臣未之信也此人曾爲東陵別檢時每過惠陵未嘗下馬率以爲常陵卒據例以告則輒曰此陵亦下馬乎其言無人不傳臣嘗痛之此亦出於狂病而然耶臣之所聞而所知者不過如斯此外無他可達之辭云矣敢啓傳曰知道事異常格問于大臣後使之問啓矣所對雖如此安知非宿症之巧發乎揆以國體不可不一問至於尾附之說題外與否姑無論誠有是也其爲罪犯可謂不容誅尹九宗卽令該府拿來嚴囚捧口招以聞金吾堂上中老病及時在禁直人許遞前望單子入之待下批牌招可也
정조 16년
金吾堂上前望單子入之判義禁洪檍知義禁金尙集同義禁趙心泰落點
정조 16년
傳于申耆曰坐直承旨入侍
정조 16년
尹弼秉以備邊司言啓曰江原道杆城等三邑慰諭御史洪大協書啓有草記回啓之命矣取見其書啓則以爲杆城東老洞等十村一百六十一戶已盡結構如舊安堵別恤典一依襄陽例大米分給而新舊還上京外納身布代錢田稅大同布海稅結錢等雜役之出於民者一竝蕩減而其中稅大同米錢乃詳定所關續結錢乃營納公用則蕩減後自歸給代條此則待秋成區別災實一一蠲減於各人名下襄陽等兩邑流戶還來爲五戶而所受還上依節目停退令前之來爲十一戶顧恤之節宜無異同與令後還集之五戶一例蠲恤釜洞里三戶失火家藏亦爲燒燼元恤典外每戶米一石題給其他田大同身布結稅惟正之供事體至重不敢一例經減爲辭矣御史之依諭旨及筵敎各項蕩減旣詳且盡民戶驛戶之一例施行固當如此其中稅大同米錢續結錢待秋成蠲減於各人名下之後使之給代至於驛戶所納蕩減之七件名色亦依其數給代流戶還來者無論令前令後一體蠲恤恐不可已所謂釜洞失火只是三戶若在常時則元恤典外不必別有所施而適於此時同郡燒戶之蒙被特恩如彼曠絶則渠輩耳聞目覩似或有奚爲后我之歎惟正體重御史雖不敢經減在朝家一視之政不當使向隅凡諸蕩減似不得不依他例施行以此竝爲分付於御史及該道道臣何如傳曰允以此卽爲行會可也
정조 16년
安廷玹以戶曹言啓曰因內需司牒呈寧嬪房手本安岳郡所在蘆草場折半移劃代土今姑置之事草記批旨內招致宮屬歲入足能相當於接濟則依草記施行否則論理草記事命下矣招問宮屬則以爲本宮一年稅入錢不過爲一千餘兩租未滿百石故祭需與所屬等逐朔應下本房修補等節每有不足之患而今番所減爲三百兩則錢邊只有八百餘兩實無繼用之道云今此折半移劃之地雖是當初買得數外泥生之處該宮之收稅六百兩至於三十年之久用度排比已成規例今減其半則其所不足事勢似然不可無變通之道而相當土地猝難求覓移劃二十四結零價依民結免稅例自臣曹不煩經費從便區劃以爲給代之地何如傳曰允
정조 16년
安廷玹以兵曹言啓曰今閏四月初十日各廳堂下武臣朔試射時都摠府經歷李熙燮訓鍊院僉正金樂水判官尹相主簿李得遠參軍安興贊武臣兼宣傳官李源亨南弼壽柳漢源等俱未滿四中各決棍十度武臣兼宣傳官高景洙柳葉箭二中騎芻一中以矢數計之則雖未滿四中騎芻例有倍劃之規故依例安徐實病之類呈辭受由人等退試次姑爲懸頉以入之意敢啓傳曰知道
정조 16년
安廷玹以漢城府言啓曰依下敎涉疑疾與死亡之類申飭各部及兩署詳細摘奸後報來故其數爻列錄書入之意敢啓傳曰知道
정조 16년
刑曹啓目罪人呂大玉當爲正犯朴東春當爲干犯士玉各別嚴刑期於輸款東春雖不可驅之首犯而事端之起專由於渠更加嚴刑各別重勘何如判付啓士玉東春之間孰主誰客尙不分明理會乙仍于至今依違於換定之請今雖更見卿等跋辭亦未知其十分果然然則疑入三眛獄具兩犯將無一殺一活之究竟揆以審克之義寧容如是乎不卽決折者以其難分情實也似此疑獄宜有博詢處之之擧就議大臣論理回啓爲良如敎
정조 16년
正言李運行啓曰請爲奴罪人河翼龍亟令王府設鞫得情快正王法答曰不允請金甲島爲奴罪人克觀古今島爲奴罪人克泰更令王府嚴鞫得情夬正王法答曰不允請逆賊尙魯亟施孥戮之典答曰不允措辭見上新除授正言韓致應時在江原道原州地司憲府掌令金星甲時在全羅道南原地請竝斯速乘馹上來事下諭答曰依啓
정조 16년
大司諫林蓍喆疏曰伏以臣於向日懲討星漢之時若無金履素自明之章則以書相邀之事臣何由知之而證其往來之親密乎賊答凶悖之語臣何由聞之而斥其懲討之後時乎人於交際見其惡而相絶者每在於親密之間而不在於泛然知面之人則推其疏後之欲絶可知平日之親切且況旣欲絶之則私不以書公不以疏而必欲邀與接面者事反常情故臣果以此執跡而論情至加綢繆之目今其疏又言相識在數十年前賀唁亦闕於常時云爾則其所相絶亦云久矣凶疏之後更邀已絶之人豈非滋惑之甚者乎且以懲討之後時每托私書之猥屑而此有不然者前後亂逆之出於私書者指不勝屈則星賊所答之書百倍原疏云者可知其言之罔測不道而謂以猥屑累日掩置者其可恕之以周旋不得乎臣之所言不過據其疏而論之因其言而證之則今其對辨之章乃以白地立證勒加惡名等語反加疑怒有若臣之架鑿爲說摘抉搆捏者然人之不見量胡至此極此莫非臣涉世眛方徒懷忠憤不自量力妄有論列之致拊躬循省只增慙恧且臣喪制纔闋形殼僅存而質本脆弱病自侵尋神精氣息殆同癃廢之中近添感冒委頓床笫以此病狀蠢動無路旣不能趨謝恩命以伸覲光之忱且不得自力詣臺粗效沬血之義一味違傲罪戾山積有臣如此生不如死玆敢煩猥更暴情懇伏乞天地父母俯垂矜察亟削臣職以勵臣分千萬幸甚臣無任屛營祈懇之至謹昧死以聞
정조 16년
以大司諫林蓍喆上疏傳于安廷玹曰凡言事之規初因泛聽風傳又或驟見外面以情外之說露章論斥若知其事實之異於所言則悔己之率爾恕彼之誤罹卽同朝相愛之美風而觀此疏辭不但一直執迷所謂滋惑之說徒見有遂非之跡其言之不公於是乎著矣本職遞差此不過辭疏卽爲還給
정조 16년
獻納朴奎淳疏曰伏以聖人嚴於誅心君子謹於執法蓋以討賊不可以蹔緩王法不可以少屈也噫彼星漢不敬不道之心今已顯發於登徹之疏昭著於往來之札故犯罵日之罪甘作淊天之逆堂堂王府三尺之法不施於此賊而將安用哉臣九頓叫闔一辭未槪使此賊生在地上偃處其家此誠忠臣義士沬血飮泣之時也臣雖無狀不能碎首力爭殿下何惜乎一箇星漢而致令天討不亟王法未伸也仍伏念臣之前疏附陳院啓不可添書之義伏奉批旨以金石不易之典爲敎臣固知星漢極逆大憝自底誅滅之科到此一字存與不存無足加損而若夫金石之典不許輕去姓字者以其情節之未彰也星漢則情節已彰擧國共討而特典章未及施者也雖以近來啓草觀之其罪著惡極明爲凶逆者皆去其姓則何獨於星漢而不用此例耶前此憲啓之輕改已失臺體而昨日徐有沂之不議同僚自意復書姓字臣未知其何謂也當此大論方張之時一字與奪固當審愼而況去以諸臺之公議書以一人之獨見者乎前焉者旣以引遞則後焉者又何爲反之有若因此而少緩其罪者然聽聞之駭惑爲如何哉至如李翊模入侍傳啓也徑先退坐遂致院啓之闕傳雖緣新入生疎之致一日緩討卽臣子判死之頃亦不可置而不論臣謂李翊模徐有沂竝施刊削之典斷不可已也且臣之處義旣與僚臺相反則決不可苟同而自作前後兩截人也當此懲討時急之際不可徒然虛縻伈泄度日伏乞聖明亟命鐫改臣所帶職名一以存臺體一以嚴懲討焉臣無任屛營祈懇之至謹昧死以聞省疏具悉申請柳星漢事不允徐有沂事旣知其非則宜卽追書此可獎而不可斥但未及往復於一院之僚此似不審聞是鄕人何可深責格例從重推考李翊模事亦由於新進生疎而毋論此事他事近來弊風以似此做錯看作無害之事事甚未安亦爲從重推考爾其勿辭察職
정조 16년
副修撰崔顯重疏曰伏以義理湮晦而君讎莫雪亂逆層生而天討不行乃至於柳星漢疏出而天經墜矣民彝斁矣噫彼凶疏將言而涕先欲提而膽掉其所謂微意者已是窮凶叵測而旣曰有微意則微意渠非不知而肆然以不必然因噎等語包藏逼迫故犯不敢言之地者是豈臣分之所敢出乎亦豈今日臣子所敢忍言而進於殿下之前者乎且其倡優女樂之說假托巷傳勒成衮闕謂可以上誣皇天下眩八方而殿下之不喜聲色無意豪華不惟天賦之本然實有情事之自異也凡爲殿下之臣庶者雖婦孺之無知亦莫不欽歎而掩抑則惟彼幺麽一凶賊搆虛架空之言顧何足以掩翳盛德敢售煽惑之計而今臣之隱痛而飮泣者別有在焉嗚呼譸張謊說疑眩群聽此果向時凶徒輩何等手段而今此兩款語尤是當日造言之根柢則我殿下常居不樂隱忍痛迫者一則此謊說也二則此造言也此誠東土臣民萬世不忘之讎則噫彼星漢獨非殿下之臣而拈此兩款復蹈餘習前後凶疏如印一本脈絡相貫腸肚莫掩蓋其自來耳染而目習者事關昔年不以義理看作故少無平日之隱痛而視若茶飯之常談也況以不知至慟之說又敢萌於心而筆之於私書者苟有一分北面於殿下之心者則是豈可忍而忍言之耶眞箇不知則是不知有君父之讎也知而曰不知則是意在不道將以益誣聖躬也卽此一言尤是渠斷案夫心之有將猶不容誅況言發於口而無非上犯莫重則其所誣辱非但爲殿下之逆臣而已殿下雖欲歸之鄕闇不賜處分其奈公憤何國讎何且其在家凶言之說至登於臺啓又發於儒章則狼性之益狠梟音之愈戾萬口所傳昭不可掩有逆如此縱逆如彼而尙可曰國有刑政乎伏乞特加三思亟允臺啓嚴鞫得情快正典刑以嚴莫重之義理以扶旣頹之倫綱焉自有星漢事以後大小臣僚莫不明目而齊憤則臣雖無似平日秉執自有一部義理豈敢不首先致討以效主辱臣死之義而適在罪罷無路叫閽忍與此賊共戴一天今幾日矣玆於新除之下隨牌來詣瀝血而陳之惟聖明少垂察焉至如尹九宗本以星漢輩徒黨當此擧國同聲之日身爲時臺無意聲討忽稱狂病專事規避旣不參於大論初發之日又違召於翌日連啓之時其用意之陰祕蹤跡之營護萬口喧傳有難容貸臣謂前正言尹九宗亟施屛裔之典宜矣臣無任激切屛營祈懇之至謹昧死以聞省疏具悉不允尹九宗事風傳不可盡信揆以常情豈有忽稱失性之理若有秋毫近似則其罪難逭邦刑又或一分爽實則竝與推罷薄勘不必施之不可置之疑信之科卽令有司詳覈以聞爾其勿辭察職
정조 16년
成歡察訪李挺龍疏曰伏以臣以萬萬無似待罪成歡督郵徒享厚祿已周年餘矣受恩如天圖報無地夜夜淸夢長繞玉樓高處而已臣之職責自效惟在傳命之無滯馬政之無闕而顧今驛路凋弊八道皆然幾乎絶站而本道尤甚本道五驛之中尤甚本驛北自畿界素沙南至湖南礪山二百餘里站專當大小傳命逐日奔走者無非本驛之與卒也凋弊難堪勢所固然臣每於一匹馬一馬夫責立之際未嘗不哀矜之嗟歎之繼之以憫憐而已馬之玄黃矣何能以傳命卒亦疲殘矣何得以傳命此臣之所以哀矜之不已嗟歎之不已繼之以憫憐而已者也非不欲竭其魯鈍粗效微勞而蘇弊醫瘼非郵官之所可擅便亦非道臣之所能獨斷若非自朝家大變通大設施則百弊千瘼日痼月深終莫可救止玆敢考引法例揣摩事情條陳其二事一曰馬位也夫驛之盛殘都在於位土之厚薄而本驛位土皆以磽确之地屢經大水川反沙覆十居八九目今大馬位土名雖七結今不過三四結騎卜馬位土名雖四五結今不過二三結驛安得不貧馬豈免駑駘乎以此位土責立善馬殆同龜背之刮毛職此而馬戶之逃避相繼安集無期臣謂朝家若不變通則成歡一路終亦難保矣本驛之本站位土比諸元定數欠縮爲十九結八十一負二束內順治己亥以稷山縣所在屬公田充給爲二結五十六負而至于今尙不得免稅且辛未年間其時察訪臣李仁好買土付屬馬位者爲二結二十六負三束而此則伊時狀後所買十九負八束亦未入於狀聞減卜中右議政臣朴宗岳昨年按道時以洪州結城所在屬公田土一結七十四負六束劃給本驛而前後屬公位土不得免稅者合四結五十負四束矣臣意上項四結五十負四束一倂免稅而各驛附近邑所在官屯田量宜劃給以充欠結則必有補於馬政矣二曰復戶也本驛介在三南交會之地疲馬羸卒長立路上晝夜催趲不暇農桑糊口掩身全無其賴哀彼殘卒何以聊生本道五驛中最關於傳命者固莫如成歡通論五驛中至殘而至疲者亦莫如成歡則朝家顧恤之道宜若優異於他驛而反不及於他驛何哉臣取考他各驛復戶都摠則金井連原一千二百七十結栗峯一千二百六十結而本驛不過一千二百結則比他驛已減六七十結噫事役則偏苦而復戶則太減其在一視之仁均施之道本驛復戶在所損乎在所益乎直路僻路勞佚相懸而彼多此小多小反舛雖緣於朝家之未盡俯燭致此因循而方今廟謨講確民隱優恤之日其可不思所以變通之道乎臣謂本驛復戶未準之數依三驛一體充給則本驛驛卒庶有支保之望矣大抵驛弊之不可不矯救者指不勝屈而天陛崇嚴之下臣不敢猥自煩屑苟係自下變通者則臣當與道臣商議行之至於右項所陳二弊則此乃本驛最難堪第一巨瘼而向所謂非郵官所可擅便亦非道臣所能獨斷云者果是實狀也臣以百無一能受國厚恩幸竊科第榮極侍從耿耿一念涓埃是報而目今職務驛弊是祛條陳二弊非臣臆說也皆有可據之法例臣言若驟見之則似或有拘而徐究之則實爲易行臣言若不行則驛路難支驛路難支則朝廷命令之不通何哉顧今矯救之策一日爲急必須嚴立科條如新設草創之地然後方可爲一分支撐之勢矣伏乞不以人廢言下臣此疏于廟堂竝令採施俾有實效則將見回死爲生變呻爲謠非惟臣所屬之驛推而至於八路各驛莫不咸囿於鼓舞之域矣豈不休哉臣無任兢惶祈懇之至省疏具悉驛弊亦民弊兼有傳通命令之所緊乎旣聞之宜卽矯改許令廟堂草記稟處執義姜忱上疏閏四月初十日元本未下省疏具悉近於疏奏非無莫重不敢不忍提之句語姑此循例賜批者誠萬不獲已也向於次對日聞之位至正卿職帶經筵者猶不知柳星漢疏中上款事實云爾則疎逖何論後生新進又何論予雖無以詳言欲藉諸說俾爲領會不但有助於世道人心雖使星漢見之當怳然覺得此豈非生道誨人之方乎然一聞再聞予心當若何且以廷臣之分義道理言之竟作茶飯說話互相傳謄無難登徹者萬萬未安萬萬不然至於爾疏其事則屬於不敢道其語則只是他臺已陳之說屑越之外不容如是爾先知之仍使言事論思之官知之爾其勿辭察職原疏未下
정조 16년
壬子閏四月初十日卯時上御誠正閣左承旨右承旨右副承旨入侍時左承旨申耆右承旨李喆模右副承旨尹弼秉記事官李海淸記注官承膺祚記事官林景鎭以次進伏訖上命書獻納朴奎淳修撰崔顯重上疏批答訖上曰崔顯重疏中以尹九宗事有所云云近來風傳有不可準信揆以常情全不近理不可置之於疑信之間宜有一番詳覈而問於崔顯重可乎問於尹九宗家屬可乎其當問處問於左右相以稟可也上命書傳敎曰近聞領敦寧以楊牧之瘝曠爲念云楊州牧使洪義榮許遞以便大臣之心命退承史以次退出
정조 16년
壬子閏四月初十日申時上御重熙堂坐直承旨入侍時左承旨申耆假注書林漢浩記注官承膺祚記事官林景鎭以次進伏訖上敎耆曰崔顯重問啓見之乎仍命讀過一遍訖上曰自中之爪牙云者誰將當之耆曰未知其謂誰也上曰吏判出處何如雖有臺啓中句語亦無妨於出仕耶耆曰名旣入於啓辭則出仕與否非所可論矣命書問啓批答訖命退承史以次退出
정조 16년
洪明浩啓曰輪對官來待矣敢啓傳曰入侍
정조 16년
金孝建啓曰持平金樂誠下諭後過限不上來依定式遞差傳旨及禁推傳旨捧入之意敢啓傳曰知道
정조 16년
金孝建啓曰合辭方張之時憲府無詣臺之員事甚未安執義姜忱牌招何如傳曰允
정조 16년
有政吏批判書金履素在外參判朴祐源進參議未差左承旨申耆進啓曰判書金履素在外參議未差小臣獨政未安何以爲之敢稟傳曰仍爲之以李洪載爲大司憲尹行元爲大司諫柳誨爲持平李敏采爲楊州牧使
정조 16년
兵批判書李秉模進參判李鎭復入直參議李濟萬病參知金載翼病右副承旨尹弼秉進以申光履爲副摠管王道源爲蝟島僉使同知單金世桓以朴光采爲月串僉使副司直鄭存中林蓍喆丁範祖金履禧李壽咸尹行元洪義榮竝單付
정조 16년
以水原府使李敬懋狀啓園所石橋工役告成事傳于李喆模曰監董裨將前府使尹守默加資差使員等論賞屬耳勿論邑校嘉善李元榮黃啓淸折衝黃致郁文世俊賞加訓局將校金興澤令該衙門陞差收用石工十名依判下令戶曹施賞以此下諭于畿伯及本府使處所入物力以本府納結錢中上下事令廟堂行會
정조 16년
尹弼秉以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 16년
尹弼秉以兵曹言啓曰卽者丹鳳門近仗軍士來告內有一白衣漢突入丹鳳門云故捉入査問則前內需司別提太敏行追逐尙衣院針線婢有此卽捉之境矣近來門禁何等至嚴而白衣突入旣犯攔入之律踵逐針婢亦係無前之變太敏行決不可尋常處之令攸司照法嚴勘何如傳曰允
정조 16년
持平柳誨校理尹光普正言李運行啓曰請黜置罪人鄭致達妻亟令王府快正典刑答曰不允請物故罪人德相亟施孥籍之典答曰不允請逆賊尙喆追施孥戮之典答曰不允以下一行刀割誨運行啓曰請遲晩後物故罪人啓能亟施孥籍之典趾賊凶種快施邦刑養遂獻遂李觀源竝令王府設鞫得情答曰不允請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑答曰不允請物故罪人國榮亟施孥籍之典答曰不允請梟示罪人以謙亟施孥戮之典逆復庶子好石亟施處絞之律荐棘罪人時偉設鞫得情快正王法答曰不允請遲晩罪人宇鎭捧根脚快正王法答曰不允請放逐鄕里罪人金重淳趙德涵亟令王府設鞫得情快正王法答曰不允請柳星漢設鞫嚴問期於得情答曰不允措辭見上誨啓曰請爲奴罪人河翼龍亟令王府設鞫得情快正王法答曰不允請前掌令柳施以遠竄之典答曰不允請伊日詣臺臺臣竝施刊削之典答曰不允措辭見上運行啓曰請爲奴罪人河翼龍亟令王府設鞫得情快正王法答曰不允請金甲島爲奴罪人克觀古今島爲奴罪人克泰亟令王府嚴鞫得情夬正王法答曰不允請逆賊尙魯亟施孥籍之典答曰不允措辭見上
정조 16년
壬子閏四月十一日卯時上御熙政堂輪對官入侍時同副承旨金孝建記事官李海淸記注官金良倜記事官林景鎭宗親府典簿洪大榮兵曹正郞郭龍濟校書館校理李顯采戶曹佐郞閔琇以次進伏訖上曰他承旨入侍出榻敎賤臣承命出傳左承旨申耆右副承旨尹弼秉以次進伏上曰輪對官以次進前可也大榮進奏職姓名上曰職掌何也大榮曰接待諸宗矣上曰有何所懷乎大榮曰無矣命退龍濟進奏職姓名上曰有何所懷乎龍濟曰無所懷矣命退顯采進奏職姓名上曰職掌何也顯采曰書籍矣命退琇進奏職姓名上曰職掌何也琇曰銀色矣命退上曰政官牌招開政出榻敎命退承史以次退出
정조 16년
行都承旨洪明浩坐左承旨申耆坐右承旨李喆模坐左副承旨未差右副承旨尹弼秉坐直同副承旨金孝建坐直注書徐有聞病李海淸病假注書宋知濂仕林漢浩仕直事變假注書任㸁仕
정조 16년
藥房都提調朴宗岳提調鄭昌順副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿口傳問安答曰知道
정조 16년
申耆啓曰左副承旨安廷玹今日不爲仕進卽爲牌招何如傳曰允
정조 16년
傳于尹弼秉曰右相旣以日次問候造朝三明日次對進定於今日
정조 16년
金孝建啓曰今日次對兩司長官當爲進參大司諫尹行元卽爲牌招何如傳曰允
정조 16년
傳于洪明浩曰政官牌招開政未下直守令皆令當日辭朝
정조 16년
傳于金孝曰同副承旨入侍
정조 16년
傳于金孝建曰知義禁入侍
정조 16년
傳于洪明浩曰下直守令留待
정조 16년
有政吏批判書金履素在外參判朴祐源進參議未差行都承旨洪明浩進啓曰判書金履素在外參議未差小臣獨政未安何以爲之敢稟傳曰仍爲之以李普天爲執義洪檢爲禮曹參判李羲甲爲兵曹佐郞宋時淵爲槐山郡守前府使尹守默今加通政園所石橋工役監董之役加資事承傳
정조 16년
洪明浩以吏曹言啓曰未下直守令當日辭朝事命下矣新除授槐山郡守宋時淵除拜前受由下鄕不得辭朝今姑改差何如傳曰允今日政差出待下批當日辭朝
정조 16년
再政以李英敎爲槐山郡守
정조 16년
兵批李秉模病參判李鎭復入直進參議李濟萬病參知金載翼病右副承旨尹弼秉進啓曰兵批無緊窠吏批無送西之人無政事之意敢啓傳曰知道
정조 16년
注書李海淸病代以宋知濂爲假注書
정조 16년
尹弼秉以備邊司言啓曰以杆城等三邑慰諭御史洪大協狀啓有草記稟處之命矣取見其狀本則以爲高城鴈回里等三村二十八戶造家奠接無一失所大中戶新還竝以夏秋穀停退小殘戶還上依襄陽例一體停退本郡黑淵里居徐奉三等二戶今月初三日失火煙戶雜役限今年亦爲除減而還上身布係是重大有不敢擧論而又接襄陽府所報則洞山津居高卜三等十三戶今月初五日一時燒燼萬萬驚慘其所顧恤不容少忽官役洞役一竝除減從速結構之意嚴飭爲辭矣以書啓中辭意見之三邑民人奠接之方幾皆就緖殊可爲幸停退等節竝依所請施行高城黑淵里被燒二戶雜役雖除還上身布之不敢擅停事體固然而釜洞里被燒略干戶旣命依他例施行則恐不可異同至於襄陽被燒十三戶比之黑淵釜洞其數頗多御史馳到看審處家藏之蕩然果如曾所燒燼之戶則一竝便宜擧行之意分付何如傳曰允
정조 16년
金孝建以備邊司言啓曰卽見成歡察訪李挺龍上疏則備陳驛路凋弊之狀仍以爲本驛位土皆以磽确之地屢經大水川反沙覆比諸元定數欠縮爲十九結八十一負二束內買土減卜者爲二結二十六負三束前後屬公充給而不得免稅者合四結五十負四束一竝免稅而各驛附近邑所在官屯田量宜劃給以充欠結本驛復戶都摠比他驛已減六七十結事役則偏苦而復戶則太減依金井等三驛一體充給則庶有支保之望爲辭矣元劃位土與屬公位土事面各異免稅一款恐非可論而該驛凋弊之狀世所共知且於曾前所買之土亦已減稅則屬公土之一體請免亦不爲無說特爲許施其外未充之位土分付道臣官屯田中如或有可劃之道則量宜劃給至於復戶加請無論此道彼道各驛之以此爲請者前後何限而此路一開大關後弊決不可許施而就本道各驛復戶中除出略干結以爲添補之地則失者無至大損得者誠非少補以此意關問便否於道臣使之具意見報本司後稟處何如傳曰允
정조 16년
尹弼秉以備邊司言啓曰舟橋司有司堂上今方有闕兵曹判書李秉模差下使之察任何如傳曰允
정조 16년
金孝建以義禁府言啓曰罪人尹九宗依下敎着枷杻足鎖嚴囚之意敢啓傳曰知道
정조 16년
金孝建以義禁府言啓曰卽接月令醫員朴慶煥手本則保放罪人具允德病勢今已向差云還囚照律之意敢啓傳曰知道以草記區別功議減等以啓他囚一體依此擧行可也
정조 16년
金孝建以義禁府言啓曰時囚罪人具允德區別功議減等以啓他囚一體依此擧行事命下矣具允德本府議啓內觀其供辭徵畓徵錢雖爲發明以其自明之供不可取信贖奴之無得橫侵法禁何如而身爲官長不能禁戢聽其囑托固已駭然至於不報使刑推亦違法例以此照律罪取考律文則大明律囑托公事條有曰諸色人等曲法囑托公事當該官吏聽從事已施行者杖一百制書有違條有曰凡奉制書有所施行而違者杖一百名例有曰二罪俱發罪各等者從一科斷大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣具允德從一科斷杖一百收贖告身盡行追奪而其六代祖仁垕靖社功臣綾安府院君八寸親云功議各減一等杖八十收贖奪告身三等放送朴昌源黃海監司李敬一狀啓內反作一款渠無所犯昨秋捧上時歲歉民窮莫可收捧云而還穀法意至嚴且重則未捧各穀折米爲一百五十七石零之多不能督捧之罪有難容貸其罪狀令攸司稟處取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣朴昌源杖一百收贖告身盡行追奪而其祖枝茂揚武原從功臣云功減一等杖九十收贖奪告身四等放送李顯秀傳旨內安富驛失火一不顧恤極爲可駭爲先拿問重勘罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣李顯秀杖八十收贖奪告身三等而其十三代祖伯由開國功臣云功減一等杖七十收贖奪告身二等放送申龜朝傳旨內臺啓之不得經宿啓下自是古例而今月初四日次對時憲府下諭啓辭見漏於入啓之中近來臺風無一事堅守古規竝與政院擧行之若此事未前聞萬萬駭然拿問各別嚴勘罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣申龜朝無功議云杖一百收贖告身盡行追奪放送何如傳曰允
정조 16년
金孝建以義禁府言啓曰前持平金樂誠推考事傳旨啓下矣金樂誠下去京畿龍仁地依例發遣府羅將拿來何如傳曰分揀
정조 16년
尹弼秉以禁衛營言啓曰本營一番騎士將李光進身病猝重勢難察任改差何如傳曰允
정조 16년
金孝建以刑曹言啓曰依下敎尹九宗食主人前府使李淧卽爲招來九宗狂病眞假多般詰問則以爲九宗自昨年秋冬忽發心病累朔辛苦至今二月諸症得差上京供仕當其鄕居病發時未見其症形而忽於去月念後數日不能着睡之餘委頓苦痛漸至於狂言妄說罔有紀極短衣亂髮奔出大道者爲再次過去行人無不環觀諸症轉甚日加一日故邀致醫人試鍼累次少無其效又用承氣湯五貼無甚動靜末乃以大黃芒硝之屬作猪心丸用之則果如醫言痛泄之後大體差減幾乎如常而言語間猶有殊常之事以渠所見明知其眞狂云矣大抵邪狂之疾自非猝發猝差之症而九宗之病猝發於大論方張之際猝差於臺職旣遞之後五日之間變狂爲常者求之事理初不近似狂叫亂走之狀試鍼用藥之事皆不足爲眞狂之明證則今此李淧之言不過出於爲姻婭曲護之意固當更加盤問期於得實而係是朝官自臣曹無以嚴覈移義禁府處之何如傳曰允
정조 16년
禁府啓目前正言尹九宗原情云云傳旨內辭意發問目反覆嚴問是白乎則其所納供初無謊亂顚錯之事言辭擧止無異平人其矣所謂發狂之說全不近似陵官時事段置亦極口發明平問之下決難取服嚴刑得情何如判付啓渠云自去年得病而以鄕人證之分付該曹使卽捉來査處爲旀莫重處所犯一款亦令刑曹査實陵屬啓聞後待判下更爲盤覈得情爲良如敎
정조 16년
以刑曹李成位等草供傳于申耆曰觀此草供無容更問各人等所證如出一口尹九宗之罪焉逭當律乎所謂托病等說到今不足爲有無揆以國體旣聞此供之後不可一刻任置卽令該府開坐依合啓批答嚴刑得情而莫重陵寢紅箭門外屢次戞過之不足至發此陵亦下馬乎之說者抑何心腸斯速遲晩納招之意發問目箇箇嚴訊期於得情事分付該府
정조 16년
金孝建以刑曹言啓曰因兵曹啓辭追逐針婢白衣突入丹鳳門之太敏行令攸司照法嚴勘事命下矣取考律文則大明律不應爲條有曰凡不應得爲而爲之事理重者杖八十擅入宮殿門條有曰凡擅入皇城午門東華西華門者杖一百名例云二罪俱發以重論太敏行依此律從重論杖一百後放送之意敢啓傳曰知道
정조 16년
壬子閏四月十二日午時上御重熙堂同副承旨入侍時同副承旨金孝建記事官李海淸記注官金良倜記事官林景鎭以次進伏訖上命讀公事書判付訖孝建曰臺臣去就事體自別非承牌非請對則不得無時入闕而持平柳誨次對罷出之後無端詣臺事甚未安推考警責何如上曰依爲之出擧條命退承史以次退出
정조 16년
壬子閏四月十二日未時上御重熙堂左承旨入侍時左承旨申耆假注書林漢浩記注官金良倜記事官林景鎭知義禁金尙集以次進伏訖上曰爲我國臣子以何心腸不下馬於陵乎敎尙集曰遲晩後當如法處斷卿須出去嚴刑而至於一日二次旣異於鞫體一日一次加刑而依法訊問可也尙集先退敎耆曰世豈有如許事乎曾見狀貌決非吉人如此輩不宜置之於法從之列矣耆曰其爲人自來蛇蝎矣爲陵別檢時適有材木招工作器於紅箭門內其放恣鄙瑣多此類大抵九宗星漢其意要作異於衆之事以爲售名干祿之方其設心誠巧且憯矣上曰今番可以爲民除害矣命退承史以次退出
정조 16년
行都承旨洪明浩坐直左承旨申耆坐右承旨李喆模坐左副承旨未差右副承旨尹弼秉坐同副承旨金孝建坐直注書徐有聞病李海淸病假注書宋知濂仕林漢浩仕直事變假注書任㸁仕
정조 16년
尹弼秉啓曰禁衛營將官來言今日本營軍兵日次私習云矣敢啓傳曰知道
정조 16년
傳于申耆曰左承旨推考房承旨入侍
정조 16년
以水原府使李敬懋狀啓三定火巢內田畓踏驗時幹事裨將曺命巨嚴棍懲罪一款不得擧行事傳于申耆曰定配姑放降充府校後依下諭捉來嚴棍事回諭仍卽分付該曹該道
정조 16년
以禁府時囚罪人李光進原情啓目傳于金孝建曰保放開坐時以草記照律
정조 16년
申耆以義禁府言啓曰罪人尹九宗旣已遲晩罪關一律不可傳食渠家守直等事亦多疎虞之慮粥飮之屬防守之節略倣推鞫例使之擧行何如傳曰大辟以下無非王府法律則幺麽一囚豈煩設鞫乎雖不防守何敢越獄逃躱乎至於供饋一款在前關係逆案之囚數十年滯獄捆屨織席賣渠手糊渠口國體本自如此此草記勿施可也
정조 16년
申耆以義禁府言啓曰因刑曹啓辭前府使李淧移本府處之事允下矣李淧今方待命卽爲拿囚之意敢啓傳曰知道
정조 16년
執義李普天啓曰請爲奴罪人河翼龍亟令王府設鞫得情夬正王法答曰不允請前掌令柳施以遠竄之典答曰不允請伊日憲府詣臺臺臣竝施刊削之典答曰不允措辭見上